**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2024. november 08-ai** ülésére

Tárgy: pontvadászat

**Tisztelt Képviselő-testület!**

A Magyar Tájékozódási Futó Szövetség Koordinációs Projektirodája a mellékletben található együttműködést ajánlja fel.

Az Aktív Magyarország Program végrehajtása érdekében az MTFSZ-et megbízták a Pontvadászat – tájékozódási élménysport program megvalósításával. Ennek célja az lenne, hogy az aktív sportos szabadidő eltöltésbe minél több mindenkit, elsősorban a mozgásszegény életmódot folytatókat bevonják korosztálytól függetlenül. Egy pálya kerül kialakításra, melyen ellenőrzőpontokat alakítanak ki, ahol feladatot kell teljesíteni. Az ellenőrző pontok egy térképes tájékozódás során érhetők el. A térkép mind nyomtatott, mind applikáció formájában elérhető.

Egy pálya 40 db ellenőrző pontból áll, mely pontok egy fém beütőtalpra szerelt fakaróból és azon rögzített információs táblából állnak a földtől mért kb. 70 cm magasságban. Egy alkalommal 6-8 pontból álló pályát javasolnak kijelölni, így többszöri igénybevételi lehetőséget lehet egy-egy csapat számára biztosítani. Az ellenőrző pontokon elvégzendő feladatok egy adatbankból nyerhetők ki, melyeket a csoportra lehet szabni. Tőlünk 50 kérdést várnak megadni, melyek nagy részének helyspecifikusnak kellene lennie.

Az együttműködési megállapodás alapján a mi feladatunk lenne a koordinációs irodával az együttműködés, a közösen pálya kijelölése, az engedélyek bekérése, a pálya telepítéséhez segítség nyújtás, 5 éven át a pálya ellenőrzése, helyreállítása (anyagot biztosítják), események lebonyolítása. Egy kapcsolattartót kell kijelölni és helyi eseményszervezőt. A kapcsolattartó térítésért cserébe szervezi az eseményeket, kezeli a mobilalkalmazást, dokumentálja az egyes eseményeket, képzéseken, fórumokon vesz részt.

Az eseményszervezőnek heti rendszerességgel kell eseményeket szerveznie a pályára kiscsoportok részére. Alkalmanként bruttó 20.000,- Ft-ot biztosítanának a részére.

A pontvadászathoz való kapcsolódáshoz egy potenciális helyszínt meg kell jelölni, aminek központi, parkos és/vagy zegzugos területnek kell lennie. Előzetesen Polgármester úrral az Angol parkot és környékét beszélték.

Csatlakozás esetén meg kell jelölni még a kapcsolattartót és az eseményszervezőt.

A megkeresésben szereplő ütemtervben lévő időpontokat aktualizálni szükséges, amennyiben csatlakozni kívánnak a kezdeményezéshez.

A bizottság a pontvadászat kapcsán nem hozott döntést, javasolta, hogy a Humán Bizottság foglaljon állást a napirend kapcsán.

Kérem a megkeresés megvitatását és várom szíves döntésüket.

Kisbér, 2024. november 05.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

*„A” változat:*

Kisbér Város Önkormányzata csatlakozik a Pontvadászat Tájékozódási Élményprogramhoz.

a program lebonyolításához helyszínként a …………….-t jelöli ki.

kapcsolattartóként ………………-t, eseményszervezőként ………………-t keresi meg, hogy vállalja-e a feladatot.

**Határidő:** azonnal

**Felelős:** Sinkovicz Zoltán polgármester

*„B” változat:*

nem kíván csatlakozni a Pontvadászat Tájékozódási Élményprogramhoz.

**Határidő:** azonnal

**Felelős:** Sinkovicz Zoltán polgármester